b'\n_START_ARTICLE_\nSuomen Kyl\xc3\xa4toiminta\n_START_SECTION_\nHistoria\n_START_PARAGRAPH_\nNykymuotoinen kyl\xc3\xa4toiminta aktivoitui 1970\xe2\x80\x9380-lukujen vaihteessa. 1990-luvulla perustettiin maakunnallisia kylien yhteenliittymi\xc3\xa4, kyl\xc3\xa4neuvostoja, joista l\xc3\xa4hes kaikki ovat nyky\xc3\xa4\xc3\xa4n yhdistysmuotoisia. Vuonna 1982 perustettiin valtakunnallinen Kyl\xc3\xa4asiain neuvottelukunta. Silloinen Suomen Kyl\xc3\xa4toiminta ry perustettiin Kyl\xc3\xa4asiain neuvottelukunnassa virinneen toiminnan pohjalle v. 1997._NEWLINE_Vuonna 1992 suomalainen kyl\xc3\xa4toimintaliike sai Right Livelihood -palkinnon, nk. vaihtoehto-Nobelin "for showing a dynamic path to rural regeneration, decentralisation and popular empowerment".\n_START_SECTION_\nToiminta\n_START_PARAGRAPH_\nSuomen Kyl\xc3\xa4t ry:n kaksi toimintaa ohjaavaa j\xc3\xa4senryhm\xc3\xa4\xc3\xa4 ovat maakunnalliset kyl\xc3\xa4yhdistykset ja Leader-ryhm\xc3\xa4t._NEWLINE_Maakunnalliset kyl\xc3\xa4yhdistykset_NEWLINE_Suomen Kyl\xc3\xa4t ry on kyl\xc3\xa4toiminnan keskusj\xc3\xa4rjest\xc3\xb6. Kyl\xc3\xa4yhdistyksi\xc3\xa4 ja -toimikuntia on Suomessa noin 4 200. N\xc3\xa4m\xc3\xa4 ovat j\xc3\xa4rjest\xc3\xa4ytyneet 19 maakunnalliseksi kyl\xc3\xa4yhdistykseksi. N\xc3\xa4it\xc3\xa4 on nykyisiss\xc3\xa4 maakunnissa, mink\xc3\xa4 lis\xc3\xa4ksi ruotsinkielisten yhteisi\xc3\xa4 asioita hoitaa Svenska Byaservice._NEWLINE_Kyl\xc3\xa4toiminnassa Suomen Kyl\xc3\xa4t ry:n 2000-luvun toimintoja ovat olleet mm.  kyl\xc3\xa4toimikuntien j\xc3\xa4rjest\xc3\xa4ytyminen rekister\xc3\xb6idyiksi yhdistyksiksi, kyl\xc3\xa4suunnitelmien tekeminen, kyl\xc3\xa4talouden kehitt\xc3\xa4minen, kylien infrastruktuurin kehitt\xc3\xa4minen, palveluiden j\xc3\xa4rjest\xc3\xa4minen ja maakunnallisten yhdistysten osallistuminen maakuntansa kehitt\xc3\xa4miseen. Maakunnallisilla kyl\xc3\xa4yhdistyksill\xc3\xa4 on edustuksia maakuntiensa eri toimielimiss\xc3\xa4 ja ty\xc3\xb6ryhmiss\xc3\xa4._NEWLINE_Maaseudun kehitt\xc3\xa4misen verkostoyksikk\xc3\xb6_NEWLINE_Suomen Kyl\xc3\xa4t ry toimi EU-ohjelmakaudella 2000-2006 toimintaryhmien (nyky\xc3\xa4\xc3\xa4n Leader-ryhm\xc3\xa4t) verkostoyksikk\xc3\xb6n\xc3\xa4. Suomen Kyl\xc3\xa4t ry j\xc3\xa4rjesti ryhmille neuvottelup\xc3\xa4ivi\xc3\xa4 ja koulutuksia. Tuolloin Leader-ryhmi\xc3\xa4 toimi Suomessa 58. _NEWLINE_Seuraavalla ohjelmakaudella 2007-2013 maaseutuverkoston toiminta j\xc3\xa4rjestettiin uudella tavalla, ja samalla Leader-ryhmist\xc3\xa4 tuli Suomen Kyl\xc3\xa4t ry:n j\xc3\xa4seni\xc3\xa4 ja j\xc3\xa4rjest\xc3\xb6\xc3\xb6n palkattiin Leader-asiamies edustamaa kaikkia Suomen Leader-ryhmi\xc3\xa4 eri toimielimiss\xc3\xa4. Leader-ryhmien toiminta perustuu Manner-Suomen maaseudun kehitt\xc3\xa4misohjelmaan ja ne jakavat toimialueellaan EU:n maaseudun kehitt\xc3\xa4misrahoja.\n_START_SECTION_\nLokaali ja Vuoden kyl\xc3\xa4\n_START_PARAGRAPH_\nSuomen Kyl\xc3\xa4t ry j\xc3\xa4rjest\xc3\xa4\xc3\xa4 yhteisty\xc3\xb6ss\xc3\xa4 paikallisten ja maakunnallisten toimijoiden kanssa vuosittain Lokaali-tapahtuman, jossa palkitaan Vuoden kyl\xc3\xa4. Lokaali ker\xc3\xa4\xc3\xa4 yhteen paikalliskehitt\xc3\xa4j\xc3\xa4t ymp\xc3\xa4ri Suomen, ja Vuoden kyl\xc3\xa4n lis\xc3\xa4ksi tapahtumassa palkitaan aktiivia kyl\xc3\xa4toimijoita ja Vuoden maaseutukasvo. Vuonna 2017 j\xc3\xa4rjestettiin ensimm\xc3\xa4inen Suomen Maaseutuparlamentti, ja tuolloin Lokaali j\xc3\xa4rjestettiin osana tapahtuman iltajuhlaa.\n_START_SECTION_\nKansainv\xc3\xa4liset kontaktit\n_START_PARAGRAPH_\nSuomalaistyyppist\xc3\xa4 kyl\xc3\xa4toimintaa on ainakin Pohjoismaissa, saksankielisiss\xc3\xa4 maissa ja muutamissa it\xc3\xa4isen Keski-Euroopan maissa. Kyl\xc3\xa4toiminnalla kylien kansalaistoiminnan muotona ei ole laajaa kansainv\xc3\xa4list\xc3\xa4 keskusj\xc3\xa4rjest\xc3\xb6\xc3\xa4._NEWLINE_SYTY on vuonna 2005 perustetun European Rural Alliance -j\xc3\xa4rjest\xc3\xb6n ensimm\xc3\xa4inen is\xc3\xa4nt\xc3\xa4j\xc3\xa4rjest\xc3\xb6. SYTY on j\xc3\xa4senen\xc3\xa4 pohjoismaisessa kyl\xc3\xa4toiminnan Hela Norden kan Leva -verkostossa, it\xc3\xa4isen Keski-Euroopan maiden maaseudun kehitt\xc3\xa4mistoimintaa aktivoivassa PREPARE-verkostossa sek\xc3\xa4 Leader-toimintaryhmien yhteisty\xc3\xb6j\xc3\xa4rjest\xc3\xb6ss\xc3\xa4 ELARD:ssa.'